Нэмык1 бзылъфыгъэхэри тхак1ом къегъэлъагъох - ахэр зэфагъэм, шъхьафитныгъэм ак1эдэух. Ахэмэ ащыщ Гулэз / «Шапсыгъэ пшъашъ»/. Гулэз лъэпкъэу зыщыщым ыпсэ фигъэ1ылъыным фэхьазыр, ыныбжь емылътыгъэу 1ушэу мэзек1о, сыда п1омэ л1эш1эгъубэмэ апсыхьэгъэ  лъэпкъ акъылымрэ  намысымрэ ясаугъэт. «Ерстэм гу лъитагъ: Суанд орэдэу къыригъа1охэрэр л1ыгъэ пхъэшэгъэ орэдхэр ары. Ащ лъыпытэу джыри ыгу къыредзэ: «Ары, а пшъашъэм шъхьак1о и1...» Суанд ытэмэ ц1ык1умэ бэ къиныгъоу къатеуагъэр, ау  л1ыгъэшхуи , бзылъфыгъэ шъэбагъи, пэгагъи  убзэ 1эш1уи, теубытэгъэ пытэгъэ ини - зэк1э зэрихьыл1и ипшъэрылъ ыгъэцэк1агъ. Мы образым зэпыщыт к1уач1эхэр щызэ1ок1эх - хъулъфыгъэмэ яфэшъошэ л1ыгъэмрэ бзылъфыгъэ мэхагъэмрэ. Ары, зэк1эри Суанд фэдэхэ хъунхэ алъэк1ыщтэп, егъэлыягъэу романтизировать еш1ынк1и мэхъу, ау дэхагъэмрэ къэбзагъэмрэ уафещэ! Дахэк1э тхак1ом ыштэрэр: зек1ок1э 1эдэб зыхэлъэу, зышъхьэ зылъытэжьэу, акъыл зыкъолъэу «адыгэ хабзэм» рыпсэурэр ары; дахэр нэм ик1ас, ау уна1э нахь зытыриуигъа дзэрэр акъылыр ары: «Мы пшъашъэр к1эрык1эу ылъэгъу къэсми 1ушыгъэ ямыш1ык1э горэ хелъагъо» /11, 105/. Бзылъфыгъэ 1ушыр упч1эжьэгъу аш1эу, анахь л1эхъусэжъми яшъэф рахьыл1эу зэрэщытыгъэр жэры1аубзэми хегъэунэфык1ы, К1эращэм итхылъхэми а ек1ол1ак1эр лъагъэк1уатэ.